WIIK โชว์กำไรปี 63 พุ่ง 4 เท่า ลุ้นปีนี้โตต่อรับ “แบ็กล็อก” แน่น 827 ลบ.
WIIK โชว์กำไรปี 63 พุ่ง 4 เท่า ลุ้นปีนี้โตต่อรับ “แบ็กล็อก” แน่น 827 ลบ.
2 มี.ค. 2564

นายวิบูลย์ แสงวิทยานนท์ ประธานเจ้าหน้าที่บริหาร บริษัท วิค จำกัด (มหาชน) หรือ WIIK เปิดเผยว่า ผลการดำเนินงานงวดปี 2563 บริษัทมีรายได้รวมจำนวน 1,621.79 ล้านบาท เพิ่มขึ้นร้อยละ 29.48 จากปี 2562 และมีกำไรสุทธิ 109.34 ล้านบาท เพิ่มขึ้นร้อยละ 406.91 จากปี 2562
โดยปี 2563 บริษัทสร้างรายได้โดดเด่นจากงานขาย ติดตั้งท่อ และติดตั้งระบบผลิตน้ำประปาและงานก่อสร้างระบบบำบัดน้ำแบบ Turnkey ที่บริษัทมีความชำนาญ ซึ่งการเติบโตอย่างมีสาระสำคัญนี้ เป็นผลมาจากการส่งมอบงานที่มีอยู่ใน Backlog รวมทั้งปริมาณงานที่ได้รับและส่งมอบในระหว่างปีเพิ่มขึ้น โดยส่วนใหญ่เป็นงานจากเขตอุตสาหกรรมพิเศษภาคตะวันออก (EEC)  งานโครงการที่เกี่ยวกับภัยแล้ง โครงการของการประปาส่วนภูมิภาค และงานในโครงการนิคมอุตสาหกรรม
ทั้งนี้บริษัทฯมีงานที่ยังไม่ได้ส่งมอบ (Backlog) จากกลุ่มธุรกิจท่อและข้อต่อพลาสติกพอลิเอทิลีนและกลุ่มธุรกิจบริหารจัดการน้ำ ณ วันที่ 31 ธ.ค. 2563 อยู่ในมืออีก 827.17 ล้านบาท ซึ่งจะทยอยรับรู้เป็นรายได้ในปี 2564 นี้